Mikloško, Jozef, poslanec NR SR (2015-02-05):
Vážený pán predseda, ďakujem za prvé miesto. Trocha sa ponáhľam o 12.00 hod., takže mi to vyhovuje veľmo. Je kus roboty v tom zákone, určite, ale myslím si, že je nereálny, nepripravený, nemôžem ho podporiť a treba začať zhora zmenou volebného systému, a k tomu by som chcel povedať pár slov. To, že by tu raz kandidovali aj nezávislí poslanci ako v Amerike, že by bol „running“ po tých všetkých republikách, a kto vyhrá o jeden hlas, je senátor alebo kongresman, to by bolo pekné. Volili by sme svoje osobnosti, ktorým veríme, ktorí sú čitateľné, vieme, kto to je a tak ďalej. Len tento zákon to ešte neprináša. Takisto možnosť voliť viacero politických strán. Babky vždy hovoria, ja by som aj toho chcela, aj toho, aj toho, keby som mohla tri strany zakrúžkovať. No tento návrh to ešte neprináša, aby to bolo naozaj reálne a zrozumiteľné. Tých nezávislých začína byť príliš veľa. To vidíme na komunálnej úrovni, už to tu bolo povedané. Sú to pekné heslá, priama demokracia, sme proti stranám, a tak ďalej, mladé pušky. Ale sú to veľmi často neriadené strely, bohužiaľ, aj v OĽaNO nie všetci sú takí, ktorí naozaj nevedia, ako zareagujú, a teda tým pádom sa nedá na nič poriadne spoľahnúť. Tie mladé pušky sú dobré, ale ako voľby skončia, tak rýchlo sa tie pušky obrátia proti sebe a bude to tak, ako to bolo predtým. V komunálnych voľbách sme videli, že zvíťazilo strašne veľa tých NEKA kandidátov, ale viete, že niektorí sa potom veľmi rýchlo vyfarbili, že nie sú NEKA, ale že sú „KA“. Tá súčasná nedôvera k politickým stranám a ten trend s NEKA tu je, ale neni to len zdravý trend, na komunálnej úrovni, by som povedal, že tam by mali byť všetci NEKA v tom, že nejde im o vysokú politiku, ale ide im o občanov, o komunálne veci, problémy a tak ďalej. Ja verím, že na rozumných úrovniach, na rozumných dedinách, mestách, napríklad v našom Svätom Jure, môžem povedať, že teraz to tak bude, predtým to tak nebolo, že ide o ľudí, a zabudnime vlastne, kde sme, ale ide nám o ľudí. Že toto by tento systém mohol byť v budúcnosti, aj tu v parlamente, ale sme ešte veľmi ďaleko od toho. Otázka volebného systému. My máme pomerný, viete, aký je to počet hlasov, teda podľa jednotlivých strán a tak ďalej, je väčšinový, kde zvíťazí víťaz, ako som hovoril na ten americký systém, napríklad je aj zmiešaný, že môže byť polovica tak, polovica tak. K tomu by sme mohli voľakedy smerovať, že by náš systém sa trocha zmenil, ale to chce veľkú debatu o tomto, ktorá nateraz ešte neodznela. Viac obvodov. No máme od Mečiara jeden obvod, všetci boli s tým spokojní, pretože takto sa dostal ich kandidát, šéf do všetkých dedín, ale zas to bolo príliš centralizované, príliš Bratislava, menej regióny a tak ďalej. Niekto už hovoril o štyroch volebných obvodoch, niekto o ôsmych volebných obvodoch, tak ako sú VÚC-ky. Toto je tiež diskutabilné, tiež si to vyžaduje dlhšiu debatu. Takisto tých 10-tisíc podpisov na petíciu za nezávislého kandidáta sa mi zdá veľmi málo. 10-tisíc je veľmi málo, na referendum treba podstatne viac, aj na všetko treba podstatne viac. Treba veľa peňazí, tých 10-tisíc zoženie bez problémov, naozaj, každému dá 5 euro, za chvíľu má 10-tisíc podpisov. Takisto tá požiadavka, že len jedného nezávislého kandidáta môže jeden človek podpísať, je trocha zlá. Mne sa páčia napríklad piati nezávislí kandidáti, prečo by som všetkých nemohol v budúcnosti podpísať. Tá požiadavka, že len jedného, je, myslím, veľmi obmedzujúca, a teda zlá. To, že môže zaškrtávať desiatich kandidátov na desiatich kandidačných listinách, to je tiež, sa mi zdá, ešte nedomyslené. Ako to babka bude naháňať tých 10 kandidátnych listín, toto je, sa mi zdá, tiež ešte nedomyslené. Je to smerom k tomu, aby sme sa mohli venovať aj iným politickým stranám, nielen tej našej, keď je tam niekto veľmi dobrý, ale je to nedomyslené. Čiže nemajte mi za zlé, kolegovia, myslím, že je to ešte nezrelé, momentálne nereálne, ťažko to podporiť, treba začať zmenou volebného systému. Už neviem, či rok do volieb stačí na to, aby sa to začalo diskutovať aj realizovalo, ale tam je naša vôľa, že máme jeden mandát, jeden obvodový systém, nie je zmiešaný, ale je iba pomerný. Ďakujem.